[{"text_idx": "#000001", "text": "Sut I newid gosodiadau eich boeler yn fwy rheolaidd I arbed mwy o arian"}, {"text_idx": "#000003", "text": "Gallai aelwydydd arbed tua 9% ar gyfanswm eu bil nwy drwy ostwng tymheredd llif eu boeler combi os yw wedi\u2019i osod ar 80\u00b0C ar hyn o bryd. Gallai aelwyd arferol arbed tua \u00a3112 y flwyddyn drwy addasu gosodiadau llif y boeler i 60\u00b0C neu\u2019n is. Fodd bynnag, gall cartrefi arbed hyd yn oed mwy os gallant fynd yn is na 60\u00b0C. Mae\u2019r blogbost hwn yn esbonio sut i arbed hyd yn oed mwy o arian trwy ostwng y tymheredd llif yn fwy rheolaidd."}, {"text_idx": "#000004", "text": "Sut i arbed mwy o arian drwy newid eich tymheredd llif yn amlach"}, {"text_idx": "#000005", "text": "Er y gallai gostwng eich boeler i dymheredd llif o 60\u00b0C leihau eich defnydd o nwy tua 9% (gan arwain at arbediad o tua \u00a3112 y flwyddyn i aelwyd arferol), gallai gostwng tymheredd y llif i 55\u00b0C arbed hyd yn oed mwy. Mae\u2019r tabl isod yn nodi\u2019r arbedion a fesurwyd gennym mewn safle arbrofi, Salford Energy House, ar dymereddau llif gwahanol."}, {"text_idx": "#000007", "text": "Gallai arbediad nwy o 12% gyfateb i tua \u00a3150 oddi ar y bil nwy blynyddol cyfartalog. Mae\u2019n bosibl y bydd rhai cartrefi sydd wedi\u2019u hinswleiddio\u2019n wael yn gweld bod rheiddiaduron 55\u00b0C yn rhy oer i\u2019w cartref pan fydd hi\u2019n oer iawn y tu allan. Pan nad yw\u2019r rheiddiaduron yn ddigon cynnes i gynhesu\u2019ch ystafelloedd efallai y bydd yn cymryd ychydig mwy o amser i gynhesu\u2019r ystafell ac efallai na fyddant yn cyrraedd y tymheredd y mae\u2019r thermostat wedi\u2019i osod iddo."}, {"text_idx": "#000008", "text": "Mewn misoedd cynhesach, gallwch wneud arbedion mwy trwy ostwng eich tymheredd llif (ee, i lawr i 50\u00b0C). Er enghraifft, gallech osod eich tymheredd llif i 50\u00b0C ym mis Hydref, ei godi i 55\u00b0C ym mis Tachwedd ac yna ei godi i 60\u00b0C ar ddiwrnodau oeraf y flwyddyn. Fel hyn rydych yn gwneud arbedion mwy ar y dyddiau cynhesach. Mae\u2019n ddiogel ac yn hawdd newid gosodiadau tymheredd llif eich boeler sawl gwaith yn ystod y flwyddyn."}, {"text_idx": "#000009", "text": "Y ffordd orau o weithio allan pa dymheredd llif sy\u2019n gweithio i chi mewn gwahanol dymhorau yw ceisio lleihau tymheredd y llif mewn cynyddrannau o 5\u00b0C. Gadewch ef yn y lleoliad newydd hwn am ychydig ddyddiau i weld a ydych yn hapus gyda thymheredd yr ystafelloedd yn eich ty\u0302. Gallwch barhau i wneud hyn hyd i chi ganfod tymheredd sy\u2019n gweithio ar eich cyfer chi a\u2019ch cartref."}, {"text_idx": "#000010", "text": "Mae yna dechnoleg a all wneud y newid i chi!"}, {"text_idx": "#000011", "text": "Os oes gennych foeler \u201cmodylu\u201d modern, gallwch gael peiriannydd gwresogi i osod dyfais a fydd yn addasu eich tymheredd llif yn awtomatig. Mae dwy dechnoleg o\u2019r fath yn bodoli \u2013 a elwir yn cyfadfer llwyth neu gyfadfer tywydd. Bydd y ddau yn arbed ynni mewn ffordd debyg i leihau tymheredd y llif a\u0302 llaw. Mae\u2019r dyfeisiau hyn yn sicrhau eich bod yn defnyddio tymheredd llif is pan fo\u2019n bosibl \u2013 heb fod angen i chi wneud unrhyw newidiadau i\u2019ch gosodiadau a\u0302 llaw."}, {"text_idx": "#000013", "text": "Mae\u2019n gyflym, am ddim ac yn hawdd i\u2019w wneud. Gellir ei newid yn o\u0302l yn syth os oes angen, felly \u2018does dim i\u2019w golli o roi cynnig arni."}]